ซันไซน์ฯเลื่อนซื้อหุ้นโรงพิมพ์ตะวันออกส่วนหนึ่ง
ซันไชน์ คอร์เปอเรชั่น&nbsp; เลื่อนการซื้อหุ้นของบริษัท โรงพิมพ์ตะวันออก เหตุ รายงานของที่ปรึกษาทางการเงินอิสระมีความเห็นว่าอาจจะส่งผลกระทบด้านสภาพคล่องทางการเงินของบริษัท
1 ก.ย. 2553

ซันไชน์ คอร์เปอเรชั่น  เลื่อนการซื้อหุ้นของบริษัท โรงพิมพ์ตะวันออก เหตุ รายงานของที่ปรึกษาทางการเงินอิสระมีความเห็นว่าอาจจะส่งผลกระทบด้านสภาพคล่องทางการเงินของบริษัท 
บริษัท ซันไชน์ คอร์เปอเรชั่น (SSE)ได้เลื่อนการซื้อหุ้นของบริษัท โรงพิมพ์ตะวันออก (EPCO) จาก Asia Special Situations MT1 โดย Somers (U.K.) Limited จำนวน 76.31 ล้านหุ้น คิดเป็นมูลค่า 148.04 ล้านบาท เนื่องจากรายงานของที่ปรึกษาทางการเงินอิสระมีความเห็นว่าอาจจะส่งผลกระทบด้านสภาพคล่องทางการเงินของบริษัท ประกอบกับในระหว่างการประชุมผู้ถือหุ้นผู้ถือหุ้นบางส่วนได้แสดงความกังวลในประเด็นดังกล่าวด้วยเช่นกัน  ดังนั้นฝ่ายจัดการของบริษัทมีความประสงค์ที่จะลดผลกระทบด้านสภาพคล่องทางการเงินจึงได้มีแผนที่จะจัดหาแหล่งเงินทุนระยะยาวมาเพื่อทดแทนเงินกู้ยืมระยะสั้นจากกรรมการจำนวน 150 ล้านบาท  และได้เจรจากับผู้บริหารของ AsiaSpecial ฯเพื่อชะลอการซื้อหุ้นออกไปก่อน และได้ขยายระยะเวลาให้ออกไปอีก2เดือน โดยบริษัทจะจัดหาแหล่งเงินทุนระยะยาวและซื้อหุ้นส่วนที่เหลือให้แล้วเสร็จ พร้อมทั้งทำคำเสนอซื้อหุ้นจากนักลงทุนทั่วไปภายในวันที่ 30 ก.ย. 2553
ก่อนหน้านี้บริษัทได้ซื้อหุ้นEPCOจากบริษัท เอส แพ็ค แอนด์ พริ้นท์  (SPACK) จำนวน 128.54 ล้านหุ้น คิดเป็นมูลค่า 249.37 ล้านบาท แล้วเมื่อวันที่ 16 ส.ค.ที่ผ่านมา และทำให้บริษัทถือหุ้น EPCO ทั้งหมด 27.11% ของหุ้นที่มีสิทธิออกเสียงทำให้บริษัทมีหน้าที่ต้องทำคำเสนอซื้อหุ้นทั้งหมดของ EPCO ภายในวันที่ 26 ส.ค.2553 
ส่วนการขายหุ้น EPCO ออกไปบางส่วน  เมื่อวันที่26 ส.ค. 2553  ทำให้สัดส่วนการถือหุ้นลดลงจาก27.11 %เหลือ 24.94 %ของหุ้นที่มีสิทธิออกเสียง บริษัทขอชี้แจงว่า บริษัทไม่ได้มีเจตนาที่จะยกเลิกการทำคำเสนอซื้อหุ้นของ EPCO แต่อย่างใด   เป็นเพียงการขายออกเพื่อแสดงเจตนาว่าบริษัทยังไม่ต้องการเข้าไปควบคุมกิจการของ EPCO จนกว่าจะดำเนินการซื้อหุ้นส่วนที่เหลือจาก Asia Special Situations MT1 Limited แล้วเสร็จ